ม็อบพ่นพิษปิด570สาขา แบงก์ไทย-เทศสะเทือน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ธนาคารแห่งประเทศไทย (ธปท.) ประกาศหยุดให้บริการของสถาบันการเงิน ธนาคารพาณิชย์ บริษัทเงินทุนหลักทรัพย์ (บง.) บริษัทบริหารสินทรัพย์ สำนักงานผู้แทนสาขาธนาคารต่างประเทศล่าสุด เมื่อวันที่ 17 พ.ค. จำนวน 29 แห่ง รวมทั้งสิ้น 570 สาขา 
เนื่องจากได้รับผลกระทบจากการชุมนุมทางการเมือง โดยเฉพาะในย่านธุรกิจสำคัญทั้งสี่แยกราชประสงค์ ถนนสาทร ถนนสีลม ถนนสุขุมวิท และถนนพระราม 4 ถือว่ากระทบชีพจรทางเศรษฐกิจของประเทศอย่างหนัก
ขณะที่ธนาคารพาณิชย์อย่างน้อย 2 แห่ง คือ ธนาคารไทยพาณิชย์ สำนักงานใหญ่ และธนาคารกสิกรไทย สำนักงานพหลโยธิน แม้จะเปิดให้บริการตามปกติเมื่อวันที่ 17 พ.ค. เนื่องจากอยู่ห่างจากพื้นที่ชุมนุม แต่ก็ต้องประกาศให้พนักงานกลับบ้านในเวลา 15.00 น. เนื่องจากสถานการณ์บ้านเมืองไม่ปกติ
ด้านธนาคารพาณิชย์ที่มีสำนักงานใหญ่กลางใจเมือง อย่างธนาคารกรุงเทพไม่ปิดบริการ แต่ขึ้นกับความสมัครใจและความจำเป็นของพนักงาน ส่วนธนาคารแลนด์แอนด์เฮ้าส์ ธนาคารกรุงไทย ธนาคารเกียรตินาคิน ธนาคารซีไอเอ็มบีไทย ปิดให้บริการชั่วคราว หรือไม่ก็ย้ายสถานที่ไปยังจุดอื่นชั่วคราว ขณะที่สาขาธนาคารต่างประเทศส่วนมากจะปิดให้บริการ
รายงานข่าวจากธนาคารนครหลวงไทย เปิดเผยว่า ธนาคารปิดให้บริการเครื่องเบิกถอนเงินสด (เอทีเอ็ม) เป็นการชั่วคราวในบริเวณพื้นที่การชุมนุมทางการเมือง รวมจำนวน 33 เครื่อง เช่น สาขาราชดำริ สาขาสามย่าน สาขาสยามสแควร์ สาขาราชปรารภ สถานีรถไฟฟ้าบีทีเอสทุกสถานี พร้อมประกาศปิดสาขาเพิ่มเติมรวม 14 แห่ง โดยลูกค้าสามารถใช้บริการทางการเงินที่สาขาสำรองได้ตามปกติ
ธนาคารยังปรับโอนระบบการให้บริการทั้งหมดจากอาคารสำนักงานใหญ่ ถนนเพชรบุรีตัดใหม่ ไปยังอาคารสวนมะลิ ถนนเฉลิมเขตร์ 4 ตามแผนรองรับความต่อเนื่องทางธุรกิจของธนาคาร โดยเฉพาะหน่วยงานที่มีความสำคัญในงานด้านการบริการลูกค้า